
Οικονομικού 
Ρεπορτάζ
ΔΕΛΤΙΟ ΤΥΠΟΥ

Ο πρόεδρος της ΚΕΔΚΕ Πάρις Κουκουλόπουλος κατά τη σημερινή, 6η  Συνεδρίαση της Επιτροπής Παρακολούθησης του Γ΄ ΚΠΣ έκανε την ακόλουθη παρέμβαση.

Π. ΚΟΥΚΟΥΛΟΠΟΥΛΟΣ πρόεδρος ΚΕΔΚΕ

Συμμερίζομαι κύριε υφυπουργέ την αγωνία και τη δικιά σας και του κυρίου Υπουργού όπως μας τέθηκε για την ανάγκη να επιταχυνθούν οι ρυθμοί υλοποίησης του Γ΄ Κοινοτικού Πλαισίου Στήριξης, ενός μεγάλου προγράμματος το οποίο τόσο έχει ανάγκη η χώρα και κάθε τοπική κοινωνία. Η ισόρροπη περιφερειακή ανάπτυξη με την έννοια της αναδιανομής και της διάχυσης της ευημερίας σε κάθε περιοχή της χώρας, αποτελεί το κύριο ζητούμενο.


Υπάρχουν πάρα πολλά προβλήματα και μόνο αυτή η τόσο απλή και λιτή ποσοτικοποίηση που έκανε ο εκπρόσωπος της Κομισιόν σχετικά με την ανάγκη διπλασιασμού  ανά έτος της απορρόφησης και τριπλασιασμού των νομικών δεσμεύσεων 

αντιστοίχως, δείχνει με έναν απλό και καταλυτικό τρόπο τι δύσκολο έργο έχουμε μπροστά μας. 


Συνεχίζω θέλοντας να κάνω ένα γενικό σχόλιο.

Συζητάμε, και  αναλώνουμε πολλές φορές περισσότερο χρόνο και δυνάμεις για να βρούμε ποιος ευθύνεται για το πρόβλημα, παρά να ασχολούμαστε με το ίδιο το πρόβλημα. Νομίζω λοιπόν ότι στο Γ΄ Κοινοτικό Πλαίσιο Στήριξης δεν πρέπει να ακολουθήσουμε μια τέτοια μέθοδο, γιατί προσωπικά πιστεύω – και θέλω να το καταθέσω και δεν θέλω να γίνω Κασσάνδρα – ότι όλα τα στοιχεία που έχουμε διαθέσιμα λένε ότι η απώλεια πόρων στο Γ΄ Κοινοτικό Πλαίσιο Στήριξης είναι ήδη δεδομένη για τη χώρα. Το ζήτημα είναι να μικρύνουμε αυτήν την απώλεια.


Να ξεκινήσω λοιπόν με το ότι εμείς, οι εκπρόσωποι της Τοπικής Αυτοδιοίκησης σε όλες τις Επιτροπές Παρακολούθησης είμασταν ιδιαίτερα συγκεκριμένοι και σκληροί με όλους τους Προέδρους, έτσι πρέπει να είμαστε και με εσάς. Τον προηγούμενο Δεκέμβριο, πριν από ένα χρόνο ζητήσαμε με μεγάλη έμφαση πρώτον, την τροποποίηση του νόμου 2860. Το ζητάμε σταθερά από την πρώτη Επιτροπή Παρακολούθησης, το ζητήσαμε και στην πέμπτη και λάβαμε δέσμευση από εσάς, αλλά ο νόμος 2860 ακόμα δεν τροποποιήθηκε. 

Όπως επίσης είχαμε ζητήσει τον Δεκέμβρη πέρυσι να ληφθεί επιτέλους μέριμνα – μπορείτε να ανατρέξετε στα πρακτικά – για να επιλυθεί διαδικαστικά το ζήτημα των εκπτώσεων για να επαναπροκηρυχθούν. 

Έτσι λοιπόν στα πλαίσια αυτής της λογικής έρχομαι να σχολιάσω και να θέσω μερικά ζητήματα, να βάλω κάποιες ερωτήσεις και να καταλήξω σε κάποιες προτάσεις. Το πλαίσιο διαχείρισης δεν θα το κριτικάρω, άκουσα με ικανοποίηση ότι ξεκινάει η τροποποίησή του. Όμως θέλω να πω ότι εννέα μήνες με την νέα διακυβέρνηση, νέο μηχανισμό ελέγχου προλάβατε να βάλετε κύριε Υπουργέ. Νομίζω πως έχουμε μετρήσει – και δεν κάνουμε λάθος – είκοσι μηχανισμούς ελέγχου για το Γ΄ Κοινοτικό Πλαίσιο Στήριξης! 

Αν νομίζει λογικός άνθρωπος ότι με τέτοιο πλαίσιο μπορούμε να κάνουμε πρόγραμμα ανάπτυξης εγώ διαφωνώ. Τα προγράμματα ανάπτυξης αποστεώνονται έτσι από κάθε κοινωνικό και πολιτικό, άρα τελικά και αναπτυξιακό χαρακτήρα και καταντάνε στεγνοί και στιγνοί γραφειοκρατικοί μηχανισμοί που δεν οδηγούν πουθενά.

Έλεγχοι, έλεγχοι συνεχώς, τίποτε άλλο. Το Γ΄ Κοινοτικό Πλαίσιο Στήριξης είναι μια διαδικασία ελέγχων, δεν είναι τίποτε άλλο και προβληματίζομαι πραγματικά γιατί αντί να μπει προτεραιότητα στην απλούστευση του 2860 εδώ και εννέα μήνες απο τη νέα κυβέρνηση, στους δεκαεννιά προστέθηκε και ένας ακόμα μηχανισμός ελέγχου, αυτός στη Κεντρική Διαχειριστική Αρχή.

Το ήδη συγκεντρωτικό πλαίσιο διαχείρισης της προηγούμενης Κυβέρνησης ενισχύθηκε από σας. Για αυτό σας λέω, δεν με ενδιαφέρει ποιος ευθύνεται, εμένα το πρόγραμμα με ενδιαφέρει. Στις Τοπικές Πρωτοβουλίες Απασχόλησης, θα το ξέρετε φαντάζομαι, επειδή ο ΟΑΕΔ έχει μία γραμμή προϋπολογισμού, έχει εσωτερικό διοικητικό λογιστικό πρόβλημα, προσέλαβε 400 Συμβούλους για τις 400 τοπικές πρωτοβουλίες στην Αθήνα για να διαχειριστούν κεντρικά τις 400 τοπικές πρωτοβουλίες που είναι διάχυτες σε όλη την Ελλάδα. Αν είναι δυνατόν να περιμένει ο λογικός νους να πάει μπροστά έτσι ένα πρόγραμμα. 

Το ίδιο πρόγραμμα είχε και η προηγούμενη Διοίκηση, αλλά δεν με απασχολεί όπως σας είπα η νυν και η τέως, εμένα με απασχολεί μια λογική ενός απίστευτου συγκεντρωτισμού και μια απίστευτης και λαθεμένης γραφειοκρατικής αντίληψης, που οδηγεί μαθηματικά τη χώρα σε απώλεια εκατομμυρίων ευρώ, πιθανόν και δισεκατομμυρίων να γράφει το κοντέρ κατά τη ταπεινή μου γνώμη στο τέλος του προγράμματος. Εμείς βέβαια θα σκιαμαχούμε για τα 10 χρόνια τα πριν και τα 3 χρόνια μετά, αλλά το ζήτημα είναι πια ότι η χώρα θα είναι χαμένη. 

Να πάω τώρα βήμα-βήμα σε κάποια σχόλια και να θέσω μερικά προβλήματα που παρουσιάζονται στην πορεία υλοποίησης του προγράμματος. 

Το έχω πει ήδη για τα ΠΕΠ, αν συνυπολογίσει κανείς το αποθεματικό και τις εκπτώσεις τότε μερικά προγράμματα θα ενισχυθούν ιδιαίτερα. Υπάρχει πρόγραμμα, δεν θα πω ποιο είναι, έχω τα στοιχεία στη διάθεσή σας αν χρειαστεί, το οποίο χωρίς να υπολογίζουμε το αποθεματικό έχει δεσμεύσει μέχρι τώρα σε ενταγμένα έργα, προϋπολογισμού 65%, πέρυσι έκανε 32 προκηρύξεις για να εντάξει έργα και φέτος κατάφερε να κάνει μόνο εννιά. Αν κανείς επιστρέψει τις εκπτώσεις και το αποθεματικό επίδοσης που πάει σε αυτό το ΠΕΠ, αντιλαμβάνεστε ότι το πρόβλημα είναι τραγικό. 
Υπάρχουν τουλάχιστον πέντε ΠΕΠ που με κριτήριο τον ρυθμό των προκηρύξεων, είναι μαθηματικά βέβαιο ότι θα έχουν δημιουργήσει μια μαύρη τρύπα η οποία θα μεταφέρεται από έτος σε έτος. Δηλαδή θα ακολουθήσει η «κοιλιά» στις νομικές δεσμεύσεις, θα ακολουθήσει η «κοιλιά» στις πληρωμές και ούτω καθ’ εξής και τελικά το Ν+2 θα σημειώσει ένα μεγάλο πρόβλημα σε αυτά τα προγράμματα. Υπάρχουν πέντε συγκεκριμένα, τα ξέρετε καλύτερα από μένα ποια είναι αυτά. 

Να πάμε στο δεύτερο, στο ζήτημα των δεσμεύσεων που έχει να κάνει τελικά με τις δημοπρατήσεις. Απόλυτο και νόμιμο πολιτικό δικαίωμα της κυβέρνησης ο νέος νόμος. Όμως ως αποτέλεσμα έχουμε ότι δεν δημοπρατούνται έργα. Εμείς προχθές επισκεφτήκαμε τον κύριο Σουφλιά, είχαμε μια μακρά και παραγωγική θεωρώ κουβέντα. Ωστόσο το πρόβλημα ως διαπίστωση παραμένει, στη πράξη δεν μπορεί να δημοπρατήσει κανείς και το ξέρετε καλύτερα από μένα. 
Όπως επίσης αν δεν ξέρετε να σας γνωρίσω ότι όλες οι εταιρείες μελετών – μπορεί να το επιβεβαιώσει ο κύριος Σαββίδης εκπρόσωπος του ΤΕΕ, που είναι δίπλα μου – που έχουν τα προγράμματα και τα δίνουν στους μελετητές για να εναρμονίζουν τα τεύχη με τιμές, δεν έχουν οριστικοποιήσει αυτά τα προγράμματά τους γιατί ακόμα δεν έχουν συμφωνήσει με το ΥΠΕΧΩΔΕ. Αποτέλεσμα είναιι ότι μικρά ή μεγάλα έργα γίνονται στο χέρι, όπως λέμε στη γλώσσα της πιάτσας.

Αντιλαμβάνεστε λοιπόν ότι πρέπει να βρεθεί τρόπος να συρρικνωθεί το πρόβλημα, που δημιουργεί ο νέος νόμος.

Βεβαίως δεν ξέρω τι προβλήματα θα προκαλέσει επίσης και ο νέος νόμος των μελετών που συζητήσαμε προχθές με τον  κύριο Υπουργό. 

Να πάμε στο θέμα των πληρωμών, στην καθ’ αυτού υλοποίηση. Υπάρχει πρόβλημα, το θέσαμε και προχθές στον αρμόδιο Υπουργό, το θέτω και σε εσάς γιατί είναι συναρμοδιότητα. Πώς θέλετε λοιπόν να πιάσουμε το Ν+2, κύριε Υπουργέ, όταν στο Επιχειρησιακό Πρόγραμμα Περιβάλλοντος (ΕΠΠΕΡ) – το πιο προβληματικό πρόγραμμα σε επιδόσεις με βάση τους αριθμούς – όπως γνωρίζετε η ΣΑΕ του 2004 εξεδόθη από το Υπουργείο σας 10 Νοεμβρίου; 

Το ξέρετε ότι 80 εργολάβοι στο υποπρόγραμμα Ηabitat Ατζέντα έχουν κάνει διακοπή από το καλοκαίρι; Δεν έχει προηγούμενο αυτό στη χώρα. Τώρα, γιατί δεν βρέθηκε χρόνος εννέα μήνες να υπογραφεί η ΣΑΕ αυτό ο κύριος Σουφλιάς δεν μπόρεσε να μας το εξηγήσει. Ίσα-ίσα τώρα υπεγράφησαν οι πληρωμές, την περασμένη βδομάδα, και εμείς κυνηγάμε τους εργολάβους να τους ξαναφέρουμε στα έργα και ειδικά τα ορεινά και βόρεια, γιατί ως γνωρίζετε και από την ιδιαίτερη πατρίδα μας ουδείς εργολάβος μπορεί στη Μακεδονία και στην Ήπειρο να επιστρέψει τούτη την εποχή. Θα επιστρέψουν κατά τον Απρίλιο μήνα οι εργολάβοι και έχουν ήδη κάνει διακοπή από τον Αύγουστο.

Έρχομαι, τέλος, στο θέμα των τελικών δικαιούχων. Η ανάκληση του ρίσκου προσδιορίζει προτεραιότητες στους μεγάλους φορείς υλοποίησης για το 80% περίπου των πόρων. Εγώ όμως εκπροσωπώ τους λοιπούς φορείς εδώ, τους Δήμους, των οποίων μάλιστα, λογικά, αναμένεται να ανέβει το ποσοστό. Σήμερα είναι σε επίπεδο δεσμευμένων ποσών περίπου το 8% στο Ταμείο Συνοχής και στο Γ΄ Κοινοτικό Πλαίσιο Στήριξης. Συνολικά, είναι κάπου 2.700.000.000 €. Ποσοστό το οποίο θα ανέβει βέβαια, γιατί τα ΠΕΠ που είναι αρκετά πίσω, όπως επίσης και το  ΕΠΠΕΡ, η Κοινωνία της Πληροφορίας, που είναι προγράμματα στα οποία έχουμε αρκετά υψηλότερο ποσοστό από το μέσο ποσοστό στο συνολικό Γ΄ Κοινοτικό Πλαίσιο Στήριξης.

Θέλω να σας πω ότι πρέπει να υπάρξει μια μέριμνα και για αυτούς τους φορείς, πρέπει να υπάρξει βοήθεια και αυτών σε επίπεδο τελικών δικαιούχων. Θέλω μάλιστα να σας κάνω γνωστό ότι στο πλέον προβληματικό πρόγραμμα, εκεί που είναι ένα κουλουράκι η απορρόφησή  των πρωτοβάθμιων ΟΤΑ, στην Κοινωνία της Πληροφορίας, εμείς πήραμε τις ευθύνες μας και εξ ιδίων πόρων ως ΚΕΔΚΕ κάναμε μια προγραμματική συμφωνία με το Εθνικό Μετσόβειο Πολυτεχνείο για να υποστηρίξουμε συστηματικά όλους τους ΟΤΑ της χώρας, σύνολο 90, που είναι ως τελικοί δικαιούχοι ενταγμένοι στη Κοινωνία της Πληροφορίας, για να μπορέσουμε επιτέλους να δώσουμε μια πραγματική απάντηση στο πρόβλημα. 

Κλείνω, κύριε Πρόεδρε, θέτοντάς σας δύο ερωτήματα. Σύμφωνα με δημοσιεύματα, που δυστυχώς φαίνεται πως έχουν βάση, υπάρχει σχετικό δημοσίευμα σε κυριακάτικη  εφημερίδα, το Συμβούλιο Επικρατείας ανατρέπει όλο το πλαίσιο πολεοδομικού σχεδιασμού της χώρας και μάλιστα σε επίπεδο Ολομέλειας. Αυτό συμπαρασύρει σε τεράστιο πρόβλημα όχι μόνο αυτά καθ’ αυτά έργα όπως πολεοδομικές μελέτες, αστικές αναπλάσεις, γενικά πολεοδομικά σχέδια που χρηματοδοτούνται από το Γ΄ Κοινοτικό Πλαίσιο Στήριξης, αλλά θα θέσει σοβαρά προβλήματα ακόμη και στις διαδικασίες των περιβαλλοντικών αδειοδοτήσεων, γιατί αμφισβητούν, ακόμη και τις σχετικες αρμοδιότητες των Γενικών Γραμματέων των Περιφερειών. Μια πολύ δυσάρεστη και αρνητική εξέλιξη με την οποία εμείς διαφωνούμε και θα αντιδράσουμε, γιατί εν πάση περιπτώσει οδηγεί σε μια τεράστια περιπέτεια η χώρα μας. Η κυβέρνηση το γνωρίζει αυτό, αφού μαζί δώσαμε  την μάχη στο Συμβούλιο Επικρατείας και το κράτος και εμείς ως Αυτοδιοίκηση με τις ίδιες θέσεις. 
Το δεύτερο ερώτημα είναι πώς σκέφτεται η κυβέρνηση να αντιμετωπίσει προβλήματα, όπώς αυτά που δημιούργησαν οι γνωστές εμπλοκές στο ΕΣΡ.

Για παράδειγμα να αναφερθώ σ΄ ένα έργο που το ξέρετε καλά, μολονότι δεν είναι του Γ΄ Κοινοτικού Πλαισίου Στήριξης, Δημαρχείο Θεσσαλονίκης. Ξέρετε καλά πώς έχει μπλέξει και είναι αμφίβολο αν θα ξεμπλέξει τα επόμενα 3 χρόνια. 

Κύριε Υπουργέ, με ικανοποίηση ακούσαμε ότι άμεσα προωθείται ο 2860. Θέλουμε όμως να καταθέσουμε  τις απόψεις μας. Είμαστε από τους φορείς που αντιδράσαμε όσο κανείς άλλος όταν νομοθετούσε ο κύριος Πάχτας και έχουμε τεκμηριωμένες θέσεις οι οποίες πιστεύω να εισακουστούν. 
Τρίτον, τεχνική βοήθεια για τους τελικούς δικαιούχους. Η ΚΕΔΚΕ μπορεί να παίξει έναν ενδιάμεσο ρόλο, δεν ζητάμε τόσο κάτι περισσότερο από μια συμβολική χρηματοδότηση της ΚΕΔΚΕ, πολύ χαμηλή. Δεν μας ενδιαφέρει αυτό όσο μας ενδιαφέρει η συνεργασία σε επίπεδο παροχής στοιχείων. Κάναμε πάρα πολλές ενέργειες για να ενημερώσουμε τα μέλη μας για τα προβλήματα, προγραμματίζουμε διαδικασίες με την αντιμετώπιση των προβλημάτων που αντιμετωπίζει η Τοπική Αυτοδιοίκηση.

Γενικά είμαστε πάρα πολύ ενεργοποιημένοι σε ότι αφορά και το τρίτο και το τέταρτο, αλλά στη τεχνική βοήθεια συμβολικά θα θέλαμε να μπούμε, κυρίως όπως σας είπα για να υπάρχει μια άμεση πρόσβαση σε επίπεδο στοιχείων για να ασχοληθούμε εμείς με την ανάλυσή τους, που δεν έχει ασχοληθεί ο αξιολογητής στο επίπεδο των μικρών αστικών φορέων. Να δούμε τους Δήμους τους μικρούς, τους μεσαίους, τους μεγάλους, να αναλύσουμε πού οφείλονται τα προβλήματα και θα σας τα φέρουμε στο Υπουργείο για να καταφέρουμε κάτι καλύτερο να κάνουμε από κοινού.

Τέλος, θέλω να επισημάνω για το Δ΄ Κοινοτικό Πλαίσιο Στήριξης. Για τα αναπτυξιακά συνέδρια που προγραμματίζετε δεν υπάρχει καμία προετοιμασία από τους κοινωνικούς εταίρους.

Και δεν ξέρω για ποιο ακριβώς λόγο. Νομίζω εν πάση περιπτώσει ότι πρέπει σε αυτό να υπάρξει μια ιδιαίτερη μέριμνα, για να υπάρξει και ανάλογη προετοιμασία. 

Όμως και αν δεν έχουμε έτοιμους τους κοινωνικούς εταίρους δεν θα κάνουμε Συνέδρια. Πρέπει να πάρουμε και τη φωνή της κοινωνίας, η οποία πρέπει να έχει τον χρόνο να κάνει τις δικές της διεργασίες και διαβουλεύσεις για να κάνουμε πραγματικά αναπτυξιακά Συνέδρια και όχι απαρίθμηση τεχνοκρατικών προσεγγίσεων μοναχά, διότι η ανάπτυξη δεν είναι μόνο τεχνοκρατικό ζήτημα.

Ευχαριστώ. 

